**Хирургия на клепачите**

**Резюме**

 Хирургия на клепачите може да бъде от една страна реконструкивна, а от друга - козметичната или естетична. Границите между тях обаче не са ясно определени, а напротив се преливат или понякога напълно изчезват. Това е така, защото клепачите с тяхната форма и позиция имат значение не само за поддържане на оптималното състояние на предната очна повърхност, а оттам и на нормалната работа на зрителната система, но и за това как изглежда всеки от нас, как бива възприеман от околните, какво е самочувствието му. А положителната самооценка на индивида за вида му е неизменно свързана с по-добра социална адаптация и по-добро качество на живот.

 Вродените аномалии на клепaчите се установят още при раждането или в първите месеци от живота на детето. Те може да представляват само козметичен проблем, но е възможно да крият риск за развитието на нормалната функция на зрителната система и да изискват ранно хирургично лечение.

 Различни са причините в хода на човешкия живот, които биха могли да доведат до промяна в позицията на клепачите, изискваща хирургична корекция, но като че ли най-честата е остаряването и свързаните с него инволутивни промени, настъпващи в тъканите. Отпускането, разхлабването на връзките и действието на гравитацията са в основата на развитието на инволутивните ентропион, ектропион и птоза. Все по-голямо внимание и то от все по-млади хора се обръща на дерматохалазата, като нараства броя на тези, които по оперативен път искат да възстановят младежкия си вид. Неврологични заболявания като парези и парализи на n.facialis и n.oculomotorius водят до промени в позицията на клепачите. Посттравматичните и постоперативните цикатрикси, възпрепятстващи нормалната функция на клепачите също налагат хирургична намеса. Не трябва да се забравят и туморите на клепачите, които са най-често срещаните новообразувания в офталмологичната практика. Радикалното лечение, на тези тумори често е предизвикателство за хирурга.

 Основната цел при пластичната хирургия на клепачите е възстановяване на анатомичните съотношения, осигуряване на нормална функция и постигане на максимално добър естетичен резултат. Хирургичните техники, използвани за постигането на тази цел са се развивали във времето, като различните автори са предлагали различни хирургични процедури за разрешаването на един и същ проблем, което води до многообразие във възможностите за избор.